KIRJALLINEN KYSYMYS P-1581/02 esittäjä(t): Roger Helmer (PPE-DE) komissiolle. Euroopan CIA:n perustaminen.



Virallinen lehti nro 028 E , 06/02/2003 s. 0122 - 0122



KIRJALLINEN KYSYMYS P-1581/02 esittäjä(t): Roger Helmer (PPE-DE) komissiolle (28. toukokuuta 2002) Aihe: Euroopan CIA:n perustaminen Yhdistyneessä kuningaskunnassa ilmestyvä Daily Telegraph (27. huhtikuuta 2002) kertoi uuden turvallisuuspalvelun, Euroopan CIA:n, perustamisesta. Voiko komissio kertoa: - Ovatko tiedot periaatteessa oikeita? Jos ovat, mihin perustamissopimuksen kohtaan Euroopan CIA perustuu? Rahoitetaanko sitä EU:n talousarviosta, ja jos rahoitetaan, mistä budjettikohdasta? - Yhdistyneessä kuningaskunnassa turvallisuuspalvelut ovat vastuussa parlamentin alahuoneen komitealle. Millaiset määräykset koskevat Euroopan CIA:n parlamentaarista valvontaa? - Mikä tulee organisaation nimeksi, ja millaisia ovat sen tehtävät, toimivalta ja tavoitteet? - Valvooko se tai voiko se valvoa salaa EU:n toimielinten sähköistä viestintää? - Artikkelin mukaan hankkeen maksavat jäsenvaltiot EU:n talousarvion ulkopuolella. Onko olemassa muita suuria EU:n hankkeita, jotka jäsenvaltiot rahoittavat talousarvion ulkopuolella tällä tavoin? Jos on, mitä hankkeita ne ovat ja kuinka suurta on niiden rahoitus? Voiko EU näin ylittää sovitun menojen ylärajan, joka on 1,27 prosenttia BKT:stä? António Vitorinon komission puolesta antama vastaus (25. kesäkuuta 2002) Komissio haluaisi tiedottaa arvoisalle parlamentin jäsenelle, että artikkeli, johon tämä kysymyksessään viittaa, on olennaisesti virheellinen. Järjestö, johon artikkelissa viitataan, on Euroopan poliisivirasto (Europol), joka perustettiin Europol-yleissopimuksella 26. heinäkuuta 1995(1). Järjestö ei ole EU-hanke, vaan jäsenvaltiot ovat perustaneet sen kansainvälisen yleissopimuksen pohjalta. Europol-yleissopimuksen 35 artiklan 2 kohdan mukaan Europolin talousarvion menot katetaan jäsenvaltioiden maksamilla rahoitusosuuksilla. Europolilla on valtuudet käsitellä kaikenlaisia vakavia kansainvälisiä rikoksia, jotka on mainittu Europol-yleissopimuksen liitteessä. Europol-yleissopimus rajaa Europolin tehtävät pääasiassa tietojen vaihtoon, rikosanalyysiin ja yhteensovittamiseen. Komissio esitti 26. helmikuuta 2002 tiedonannon(2) Euroopan parlamentille ja neuvostolle Europolin demokraattisesta valvonnasta. Tiedonannossa kuvaillaan yksityiskohtaisesti Europolin toimivaltuudet ja tehtävät sekä käytössä olevat valvontamenettelyt. Siinä selitetään myös, että nykyistä valvontaa on ehkä vahvistettava, jos Europol jossakin vaiheessa saa toimeenpanovaltuudet. Vuoden 2001 syyskuun 11. päivän tapahtumien seurauksena oikeus- ja sisäasiainneuvosto päätti 20. syyskuuta 2001 pidetyssä kokouksessa perustaa Europolin erityisen terrorismin vastaisen työryhmän, jotta voitaisiin vahvistaa unionin tehokkuutta terrorismin torjunnassa. Työryhmä on ollut olemassa marraskuusta 2001 lähtien. Siinä on noin kolmekymmentä terrorismin vastaisen toiminnan asiantuntijaa kaikista viidestätoista jäsenvaltiosta. Sen pääasiallinen tehtävä on parantaa tiedon kulkua ja arvioida terrorismin uhkaa. Europolilla ei ole lupaa valvoa eikä se myöskään valvo EU:n toimielinten sähköistä viestintää. (1) EYVL C 316, 27.11.1995. (2) KOM(2002) 95 lopullinen.